Agnolo Gaddi

**Anjolas Gadis** (, apie 1345–1396 m.) – italų protorenesanso dailininkas iš Florencijos.

## Biografija

Anjolas Gadis gimė apie 1345 m. tikriausiai Florencijoje. Jo tėvas Taddeo Gaddi buvo dailininkas, kaip ir senelis Gaddo Gaddi. Bent vienas iš jo brolių, Džovanis, taip pat buvo dailininku. Pirmą kartą Anjolas paminėtas 1369 m. gavęs užmokestį už darbus Vatikane kartu su savo broliu ir Giovanni da Milano. Jo stilius buvo paveiktas tėvo dailės, Andrea Orcagna ir Giovanni da Milano. Anjolas Gadis savo kūryboje naudojo realistinį detalių vaizdavimą, daugiausiai tapė pasakojamo pobūdžio scenas ir ištisus pasakojamuosius freskų ciklus. 1360–1370 m. jis atliko daug darbų Santa Maria Novella bažnyčioje Florencijoje, įskaitant Rossi de’Strozzi koplyčios dekoravimą. 1373 m. jis pradėjo Kastelanių koplyčios dekoravimą kartu su kitais menininkais, tarp jų Gherardo Starnina, Šv. Kryžiaus bazilikoje Florencijoje. Nutapė du žinomus triptikus (vienas Volterso galerijoje Baltimorėje, kitas Parmos nacionalinėje galerijoje).

1380 m. Anjolas Gadis paminėtas dėl „Gerosios naujienos“ paveikslo (neišlikęs). Giorgio Vasari mini šio laikotarpio jo darbus Florencijos Santa Maria del Carmine bažnyčioje (neišlikę). Kitas kūrinys yra Madonos paveikslas (Londono nacionalinė galerija). 1383–1386 m. Anjolas minimas sukūręs medalionus Lanci lodžijoje Florencijoje. 1380–1390 m. Anjolas Gadis dirbo Šv. Kryžiaus bazilikoje, sukūrė freskų ciklą Tikrojo Kryžiaus tema. 1387–1395 m. jo vardas minimas tarp Santa Maria del Fiore fasado skulptūrų projektų autorių. Paskutinius metus dailininkas dirbo Prato katedroje, minimas užmokestis už darbus katedros *Sacra Cintola* (kitaip *Sacro Cingolo*) koplyčioje. Anjolas Gadis mirė 1396 m. nebaigęs altorinio paveikslo „Nukryžiavimas“ San Miniato al Monte bažnyčioje Florencijoje. Jo dailė paveikė Lorenzo Monaco ir Gherardo Starnina kūrybą.

## Darbų galerija


Vaizdas:Agnolo gaddi, madonna in trono tra santi e angeli, 1380-90 circa.JPG| „Madona ir Kūdikis soste su angelais ir šventaisiais“ (Nacionalinė Vašingtono dailės galerija)
Vaizdas:Agnolo gaddi, storie della vera croce 02.jpg| „Tikrojo kryžiaus sukūrimas“ (apie 1385, Šventojo Kryžiaus bazilika, Florencija)
Vaizdas:Agnolo gaddi, storie della vera croce 01.jpg| „Tikrojo Kryžiaus radimas“ (apie 1385, Šventojo Kryžiaus bazilika, Florencija)
Vaizdas:Agnolo Gaddi - Madonna and Child with St John the Evangelist, St John the Baptist, St James of Compostela and St Ni... - Google Art Project.jpg| „Madona ir Kūdikis su  Šv. Jonu Krikštytoju ir šventaisiais“ (apie 1388-90, Nacionalinis Viktorijos muziejus, Melburnas)
Vaizdas:Gaddi, Agnolo - St. Mary Magdalene, St. Benedict, St. Bernard of Clairveaux and St. Catherine of Alexandria - Google Art Project.jpg| „Šv. Marija Magdalena, Šv. Benediktas, Šv. Bernardas Klervietis ir Šv. Kotryna Aleksandrietė“ (apie 1380-1390, Indianapolio meno muziejus, Indianapolis)
Vaizdas:Cappella del sacro cingolo 13 presentazione di maria al tempio di agnolo gaddi.JPG| „Mergelės Marijos pristatymas šventykloje“ (apie 1392, Prato katedra, Pratas)


## Nuorodos

* Encyclopaedia Britannica
* [treccani.it](http://www.treccani.it/enciclopedia/agnolo-gaddi_(Dizionario-Biografico)/l) 
* Agnolo Gaddi WGA tinklalapyje
* Tiseno-Bornemisos muziejaus informacija
* [Agnolo Gaddi biografija [Giorgio Vasari] „Le Vite“ (anglų k.)]